Usser im Wortschatz loot  sich de dütsch Yfluss au in grammatischi Konstruktione noochwyse, wo mangmool em Dütsche Muschter folge. So isch s Bündnerromanisch di einzig romanischi Sprooch, wo d indirekti Rede mit Konjunktiv bildet. E Byspil defür isch de Satz El di ch'el seigi malsauns 'Er sait, dass er chrank syg' uff Sursilvanisch. D Ricarda Liver vermuetet dass des en Yfluss uss em Dütsche isch[33]. Bsunders im Sursilvanische werde neui Verbe vilmool eifach ussem Dütsche übersetzt (Lehnübersetzig). E Byspil defür isch s Verb mirar suenter, wo e direkti Übersetzige vum Dütsche "noochluege" isch oder far cun für "mitmache".